Dan Motreanu a anunțat că, în Parlamentul European, a fost aprobată o decizie importantă pentru fermieri. Este vorba de o măsură de a prelungi cu un an măsura de liberalizare a comerțului dintre Uniunea Europeană și Ucraina.
Europarlamentarul PNL a explicat că prin această acțiune se suspendă pentru încă un an taxele vamale. Sunt vizate produsele exportate din Ucraina spre Uniunea Europeană care erau supuse acestor taxe.
Măsuri pentru a contracara influxul de produse agroalimentare ucrainene
"Cu toate acestea, având în vedere criza generată de influxul de produse agroalimentare ucrainene pe piața națională și europeană, am adoptat măsuri de salvgardare consolidate pentru a preveni și contracara efectele negative asupra pieței în statele membre ale UE", a spus liderul liberal.
În context, Dan Motreanu a enumerat aceste măsuri. El a explicat că cei de la Comisia Europeană vor lua măsurile necesare, inclusiv reintroducerea taxelor vamale, în cazul în care constată că importurile unui anumit produs conduc la perturbări ale pieței în oricare dintre statele sale membre sau la nivel UE.
Mecanism automat de salvgardare pentru ouă și zahăr
Conform acestuia, pentru produsele deosebit de sensibile, noua legislație introduce un mecanism automat de salvgardare.
Acesta garantează că importurile scutite de taxe vamale ale acestor produse vor fi plafonate la nivelurile din perioada 2022-2023. Pe lista produselor deosebit de sensibile se află păsările de curte, ouăle și zahărul.
"Împreună cu Daniel Buda și Iuliu Winkler, am depus singurele amendamente care au fost adoptate în plen", a spus europarlamentarul PNL, pe pagina sa de Facebook.
Amendamente cheie depuse de Dan Motreanu
Dan Motreanu a explicat ce s-a modificat prin intermediul amendamentelor semnate de el. Europarlamentarul PNL a spus că se prevede extinderea măsurilor de salvgardare și la alte produse sensibile, precum cerealele și mierea.
Totodată, perioada de declanșare a frânei de urgență a fost redusă de la 3 săptămâni la 14 zile. Potrivit lui Dan Motreanu, declanșarea frânei de urgență presupune activarea rapidă a unor măsuri de protecție comercială sau a unor restricții la import.
Acestea sunt necesare pentru a contracara efectele negative asupra pieței cauzate de un flux neașteptat sau excesiv de produse provenite din Ucraina.